મિકાએ પંજાબમાં તો નામ મેળવી લીધું, હવે હિન્દી ફિલ્મો તરફ નિશાન હતું. બધાએ કહ્યું કે હિન્દી ફિલ્મોમાં સ્થાન મેળવવું અઘરું છે. મિકાને ભરોસો હતો કે તેને સંઘર્ષ નહીં કરવો પડે. ખૂબ જ શાનદાર શરૂઆત થશે. કોઈએ તેને કહ્યું હતું કે શાહરુખ ખાન પાસે પ્રાડો કાર છે. મિકાએ હમર કાર લઈ લીધી! મિકાના મિત્ર અને ગાયક શાને ચેતવ્યો કે આવી મોંઘી કારમાં સંગીતકાર આગળ કામ માગવા જઈશ તો કોઈ નહીં આપે. કાં તો સેન્ટ્રોમાં જા અથવા રિક્ષામાં જા. તારા પર દયા ખાઈને તને કામ આપી દેશે. પણ હમર મિકાની ઓળખ બની ગઈ. હમર આવે એટલે બધાને ખબર પડે કે મિકા આવ્યો છે. આવામાં નિર્માતા-નિર્દેશક સંજય ગુપ્તાને મિકા થોડો પસંદ પડી ગયો અને તેમણે તેને તક આપવાનું નક્કી કર્યું. તેમણે તેને બોલાવ્યો અને કહ્યું કે આ ગીત સાંભળ તો. આખાબોલા મિકાએ તેને સાંભળ્યું પણ તેને તે પસંદ ન પડ્યું. તેણે કહ્યું કે આને આ રીતે ગાવું જોઈએ. હવે એક તો કોઈ વ્યક્તિ તક આપતી હોય ત્યારે પહેલા જ ધડાકે આવું કહી દે તો કેમ ચાલે? પણ છ મહિના પછી સંજય ગુપ્તાએ તેને પાછો બોલાવ્યો અને આમ મિકાનું ગીત આવ્યું ‘એ ગણપત ચલ દારૂ લા.’